Britse polisiebeampte in elite-eenheid verdink van moord op vrouDie plakkaat wat versprei is van die vermiste Sarah Everard Die polisie in Londen het Vrydag ŉ kollega aangekla van ontvoering en moord, ure ná ŉ liggaam wat in bosland gevind is, uitgeken is as dié van ŉ vermiste vrou in ŉ hoëprofielsaak wat Brittanje geruk het. Wayne Couzens (48), ŉ beampte in die Metropolitaanse polisie se elite-eenheid vir diplomatieke beskerming, word verdink van die moord op die 33-jarige Sarah Everard, ŉ bemarkingsbestuurder. Sy het die aand van 3 Maart verdwyn toe sy in die suide van Londen huis toe gestap het. Couzens se inhegtenisneming ŉ week later het skokgolwe deur die Met en die breër publiek gestuur en woede is uitgespreek oor vroue se veiligheid. “Gebaseer op bewyse deur die Metropolitaanse polisie wat betref die moord op Sarah Everard, het die CPS die polisie magtiging gegee om Wayne Couzens aan te kla van moord en ontvoering,” het Rosemary Ainslie van die Crown Prosecution Service, die nasionale eenheid vir openbare vervolging, in ŉ kort verklaring gesê. Couzens is Dinsdag in Kent, in die suidooste van Engeland, waar hy woon en waar Everard se oorskot gevind is, in hegtenis geneem. Hy sal Saterdag in die Westminster magistraatshof verskyn. Die klagte kom ŉ paar uur ná polisie bevestig het die liggaam is uitgeken as dié van Everard. Beamptes het onthul Couzens is Vrydag in die hospitaal opgeneem met ŉ kopbesering, ŉ dag ná hy vlugtig gehospitaliseer moes word vir ŉ soortgelyke besering wat opgedoen is terwyl hy “alleen was in sy sel”. Die Independent Office for Police Conduct (IOPC), ŉ waghond wat polisieklagtes hanteer, ondersoek die Met se hantering van die saak, insluitend hoe Couzens beseer is. Die IOPC het gesê hy stel ook ondersoek in of Met-beamptes behoorlik opgetree het ná ŉ aanklag van onwelvoeglike ontbloting teen hom – ŉ paar dae voor Everard verdwyn het. Couzens het homself op 28 Februarie glo twee keer by ŉ kitskosrestaurant in die suide van Londen ontbloot. Die polisie sê hul ondersoek duur voort en hulle “maak staat op die ervaring en vaardighede van honderde kollegas in die Met”. Die saak het woede in die Verenigde Koninkryk uitgelok. Wetmaker Jess Phillips het Donderdag die name van 118 vroue en meisies in die parlement voorgelees wat verlede jaar in Brittanje deur mans vermoor is. “Vermoorde vroue is ŉ ding wat ons bloot aanvaar het as deel van ons daaglikse lewens,” het Phillips gesê.